钦定古今图书集成/明伦汇编/氏族典/第276卷 > 王宪
## 钦定古今图书集成/明伦汇编/氏族典/第276卷 > 王宪

按《明外史王宪传》：“宪字维纲，东平人。弘治三年进士。
历知阜平、滑二县，召拜御史。正德初，擢大理寺丞，迁
右佥都御史，清理甘肃屯田，进右副都御史，巡抚辽
东，历郧阳、大同。以应州御寇功，荫锦衣世百户，迁户
部右侍郎，改抚陕西，入为兵部右侍郎。武宗南征，命
督理军储，颇附权幸。驾旋，以中旨代王琼为兵部尚”
书。世宗即位，为给事中史道劾罢。嘉靖四年，廷推为
三边总制，加太子太保。张璁、桂萼欲用王琼为总制，
乃改宪南京兵部尚书。已，入为左都御史。朔州告急，
廷推宪总督宣、大，宪不肯行。给事中夏言、赵廷瑞劾
宪托疾避难，复罢归。未几，帝念宪，召为兵部尚书。居
数年，引年归。卒，谥《康毅》。